*****

ΚΑΝΟΝΙΣΜΟΣ (ΕΟΚ) αριθ. 2738/82 ΤΗΣ ΕΠΙΤΡΟΠΗΣ

της 11ης Οκτωβρίου 1982

περί κατατάξεως εμπορευμάτων στη διάκριση 48.01 Γ ΙΙ του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τα μέτρα που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,

Εκτιμώντας:

ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικά με τη δασμολογική κατάταξη του χαρτιού και του χαρτονιού σε κυλίνδρους, κατασκευασμένων από ρητινώδη ξυλόμαζα που έχει ληφθεί με τη μέθοδο «υψηλής αποδόσεως»·

ότι το Κοινό Δασμολόγιο, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 2655/82 (3), αναφέρει στη διάκριση 48.01 Γ ΙΙ τα έτερα χαρτιά και χαρτόνια kraft και στη διάκριση 48.01 Ζ τα λοιπά χαρτιά και χαρτόνια εκτός από αυτά που περιλαμβάνονται στις διακρίσεις που προηγούνται της κλάσεως 48.01· ότι για την κατάταξη των προαναφερθέντων προϊόντων μπορούν να εξετασθούν οι εν λόγω κλάσεις·

ότι η εν λόγω μέθοδος περιλαμβάνει πρόωρη διακοπή του βρασμού, πράγμα που έχει ως αποτέλεσμα να παραμένει στις ίνες ένα σημαντικό τμήμα της λινίνης· ότι, για το λόγο αυτόν, μια μικροσκοπική εργαστηριακή εξέταση με τη μέθοδο του χρωματισμού θα έδινε αποτελέσματα σύμφωνα με τα οποία τα προϊόντα αυτά, κατά τις επεξηγηματικές σημειώσεις του Κοινού Δασμολογίου σχετικά με τη διάκριση 48.01 Γ, θα αποκλείονταν από τη διάκριση 48.01 Γ ΙΙ και θα κατατάσσονταν στη διάκριση 48.01 Ζ·

ότι, εντούτοις, μια εξέταση μικροσκοπική αναφερόμενη μόνο στη δομή των ινών δείχνει ότι πρόκειται για χημική μάζα που περιέχει θείο, στην οποία οι ίνες είναι επιμήκεις και ανέπαφες καί, κατά συνέπεια, δεν φέρουν ίχνη μηχανικής αποϊνοποίησης του ξύλου, πράγμα που θα προκαλούσε η επεξεργασία τους κατά τη διάρκεια πολτοποιήσεως στα μηχανήματα αποϊνοποιήσεως·

ότι, κατά συνέπεια, πρέπει να γίνει δεκτό ότι τα εν λόγω χαρτιά και χαρτόνια, που έχουν κατασκευασθεί σύμφωνα με την προαναφερθείσα μέθοδο, ανταποκρίνονται στα χαρακτηριστικά που είναι απαραίτητα για την κατάταξή τους στη διάκριση 48.01 Γ ΙΙ του Κοινού Δασμολογίου, και ότι η υπολοιπόμενη ποσότητα λινίνης δεν παίζει σημαντικό ρόλο, και ότι, ως εκ τούτου, τα εν λόγω προϊόντα κατατάσσονται στη διάκριση αυτή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα χαρτιά και τα χαρτόνια σε κυλίνδρους, κατασκευασμένα από χημική ρητινώδη ξυλόμαζα, η οποία λαμβάνεται με τη μέθοδο « υψηλής αποδόσεως» πρέπει να καταταγούν στο Κοινό Δασμολόγιο ως εξής:

48.01 Χάρτης και χαρτόνια, συμπεριλαμβανομένου και του χαρτοβάμβακος, εις κυλίνδρους ή εις φύλλα:

Γ. Χάρτης και χαρτόνια kraft:

ΙΙ. Έτερα

Άρθρο 2

Ο παρών κανονισμός αρχίζει να ισχύει την 21η ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Οκτωβρίου 1982.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 172 της 22. 7. 1968, σ. 1.

(3) ΕΕ αριθ. L 280 της 2. 10. 1982, σ. 14.